stanford-oval/wikipedia huggingface dataset:
הרי קלאמת
גאולוגיה

הסלעים של הרי קלאמת נוצרו כפיסות של קשת איים וקרום יבשתי באוקיינוס השקט. פיסות האיים היו בנויות משברים מבוקעים של יבשות שהיו קיימות קודם לכן וגושי איים געשיים שנוצרו מעל אזורי הפחתה. גושי איים אלו מכילים סלעים עתיקים שגילם עד 500 מיליון שנים, מתוארכים לתחילת עידן הפלאוזואיקון. רצף של שמונה פיסות יבשה נעו מזרחה על גבי לוח פרלון העתיק והתנגשו בלוח הצפון-אמריקאי בין לפני 260 מיליון שנים לבין לפני 130 מיליון שנים. כל התקבצות הותירה פיסת יבשה בת גיל מסוים אחד. בזמן ההתקבצות, גרמה ההפחתה של הלוח הנוחת להתמרה של הסלעים הרוכבים וליצירת מאגמה שחדרה לתוך הסלעים הרוכבים כפלוטון. סלעי סרפטיניט שנוצרו מהתמרה של סלעי קרום ימיים בזלתיים וסלעי תהום שהרכבם גברו עד גרנודיוריט הם סלעים הפוצים בהרי קלאמת.
קילוחי לבה מאוחרים יותר שמקורם בהרי הגעש הפעילים של רכס קסקייד והסחיפה של רכס החוף של אורגון מצפון, כיסו חלקית סלעים אלו בבזלת וסלעי משקע.
אקולוגיה > צמחייה

כתוצאה מהגאולוגיה מאפשרים ההרים קיום של מגוון ביולוגי עשיר, ובו כמה חברות צמחייה מובחנות, כולל יערות גשם ממוזגים, יערות יבשתיים לחים, יערות אלון וסוואנות, יערות רום, ואחו אלפיני. מקבץ חברות אלו מהווה את האזור האקולוגי של הרי קלאמת (Klamath Mountains ecoregion). אחת מחברות הצומח העיקריות בהרי קלאמת הוא יער מחטניים-אלון שחור הררי נמוך קליפורני ים-תיכוני (Mediterranean California Lower Montane Black Oak-Conifer Forest).
האזור האקולוגי כולל כמה מינים אנדמיים או כמעט אנדמיים כדוגמת ברושית לאוסון (Chamaecyparis lawsoniana, באנגלית Port Orford cedar או גם Lawson's cypress) ממשפחת הברושיים, אורן בלפור (Pinus balfouriana, באנגלית foxtail pine) ואשוחית ברואר (Picea breweriana, באנגלית Brewer's spruce) ממשפחת האורניים, יוצרים את אחד מהאוספים הגדולים ביותר של מחטניים שונים בעולם. תחום תפוצתו של הצמח בעל הפרחים Kalmiopsis leachiana ממשפחת האברשיים האנדמי להרי קלאמת מוגבל לתת-הרכס סיסקיו באורגון.
בהרים אלו יש ריכוז גדול של מיני עצים מחטניים מגוונים. שלושים מיני מחטניים (או יותר תלוי היכן מציבים את גבולות אזור הרי קלאמת), כולל שני מינים אנדמיים, אשוחית ברואר, וברושית לאוסון, גדלים באזור שעקב כך הוא אחד מאזורי היערות המחטניים העשירים בעולם במונחים של מגוון המינים המרוכז. באזור יש כמה חברות צמחים אדפיות, כלומר מותאמות לסוג הקרקע הספציפי, בייחוד קרקעות סרפנטיניות.
ב-1969 זיהו הבוטנאים ג'ון סוייר (John O. Sawyer) ודייל תורנבורג (Dale Thornburgh)‏ 17 מינים של מחטניים בשטח של כמייל רבוע (כ-2.5 קמ"ר) סביב אגם ליטל דק (Little Duck Lake) ופלג שוגר (Sugar Creek) באזור הטבע הבראשיתי ראשן (Russian Wilderness). הם כינו אזור מגוון זה "המייל הפלאי" (Miracle Mile). ב-2013 זיהה ריצ'רד מור (Richard Moore) באזור זה את המין ה-18, ערער מערבי (Juniperus occidentalis, באנגלית western juniper) מהסוג ערער ממשפחת הברושיים, בקניון פלג שוגר. אזור זה נחשב למקבץ העשיר ביותר בעולם של מיני מחטניים ביחס לשטח באזורי אקלים ממוזג.
מיני המחטניים בהרי קלאמת כוללים: אשוח דאגלס חופי (Pseudotsuga menziesii ssp. menziesii), ברושית לאוסון, אורן הזפת (Pinus ponderosa), אורן הסוכר (Pinus lambertiana), צוגה הררית (Tsuga mertensiana), כמה מינים של אשוח דוגמת אשוח לבן (Abies concolor), ואשוח אדום (Abies magnifica shastensis), אשוחית ברואר (Picea breweriana, באנגלית Brewer spruce), סקוויה נאה (Sequoia sempervirens), ארז אדום מערבי (Thuja Plicata) וטקסוס פסיפי (Taxus brevifolia), מין של טקסוס.
המינים המיוחדים לאזור האלפים של טריניטי כוללים, אשוח דאגלס, אורן הזפת, אשוח אדום, אשוח לבן, אשוח תת-אלפיני,  מיני האלונים אלון שחור קליפורני (Quercus kelloggii), אלון צהוב-קשקשים (Quercus chrysolepis, באנגלית canyon live oak), מין הקטלב Arbutus menziesii  (באנגלית Pacific madrone), מין האדר אדר גדול-עלים (Acer macrophyllum, ערמונית קליפורנית (Aesculus californica, באנגלית California Buckeye), מין במשפחת הסבונניים, קלוצדרוס מפושק ואורן ג'פרי (Pinus jeffreyi, באנגלית Jeffrey pine). החורשה הצפונית ביותר של אורן סבין (Pinus sabiniana, באנגלית gray pine) שוכנת באזור זה לאורך היובל הדרומי של נהר סלמון.
אקולוגיה > בעלי חיים

שטחי הבר המיוערים הנרחבים, בתוספת להתיישבות אנושית מועטה בשטחים ההרריים המרוחקים יוצרים בית גידול מעולה לקרוב ל-400 מינים של בעלי חיים. מיני היונקים כוללים: פומת ההרים, דוב שחור אמריקני, שונר מצוי, שונר, דביבון מצוי, דלק, דלק דייג, בונה, שועל מצוי, שועל אפור מצוי, סנאי דואה צפוני ושפע של מיני איילים. מיני העופות כוללים: עיט זהוב, עיטם לבן-ראש, נקר כרבולתי, Patagioenas fasciata (מין יונה אמריקאית הקרוי באנגלית Band-tailed pigeon) כמה מיני נצים כולל נץ גדול, כמה מיני דורסי לילה, כולל לילית מנוקדת ומגוון נרחב של מינים נוספים רבים.
בעבר שכנו באזור גם דובי גריזלי וזאבים מצויים. מיזם להשיב לאזור את תת-המין Cervus canadensis roosevelti של האייל הקנדי (באנגלית Roosevelt elk) החל ב-1985 בהרי השיש המערביים, בסמוך לפלג אלק (Elk Creek), במהלך עשר השנים אחר כך הורחב מספרם של בעלי החיים והוגדל תחום תפוצתם, וניתן לצפות באיילים משוטטים בכל רחבי אזור הטבע הבראשיתי הר השיש, בהרי סיסקיו הצפוניים, ולאורך היובל הדרומי של הנהר סלמון.
שמועות על צפייה בביגפוט מתפרסמות מדי פעם, בייחוד בחלק מהאזורים המרוחקים ביותר של הרי קלאמת, והיצור האגדי משחק תפקיד בסיפורי העם של האוכלוסיות של האינדיאנים.
אקולוגיה > נהרות ודגים

נהרות עיקריים בהרי קלאמת כוללים את הנהרות קלאמת, רוג, טריניטי, סמית (Smith), סלמון (Salmon), סקוט וחלקו העליון של הנהר סקרמנטו. האגם העיקרי בהרי קלאמת הוא אגם קאסל (Castle Lake).
הפלגים והנהרות הרבים בהרים משמשים אתר רבייה עיקרי לכמה מיני של טרוטה וסלמון ועם זאת מהמחצית השנייה של המאה ה-20 חלה ירידה דרסטית בכמות הדגים בייחוד של דגי הסלמון. הנהרות והפלגים של האזור האקולוגי משמשים בית לתשעה מינים של סלמון. הירידה בכמות הדגים התרחשה בעיקר בשל הקמת סכרים וכריתת עצים על המדרונות התלולים שגרמו לכמויות גדולות של סחף על קרקעית הנחלים, תהליך שפוגע ברבייה של הסלמון. נקבת הסלמון נוהגת להטיל את ביציה רק על קרקעית המכוסה בחצץ.
לקריאה נוספת

Axelrod, Daniel I. (בינואר 1985). Miocene Floras from the Middlegate Basin, West-Central Nevada. University of California Publications in Geological Sciences. Vol. 129. Berkeley, CA: University of California Press. ISBN 9780520096950. OCLC 10532850. {{cite book}}:  (עזרה)
Benke, Arthur C., ed., and Cushing, Colbert E., ed.; Stanford, Jack A.; Gregory, Stanley V.; Hauer, Richard F.; Snyder, Eric B. (2005). Rivers of North America. Burlington, MA: Elsevier Academic Press. ISBN 0-12-088253-1. OCLC=59003378.
Bishop, Ellen Morris (2004). Hiking Oregon's Geology (2nd ed.). Seattle, WA: Mountaineers Books. ISBN 9780898868470. OCLC 53887464.
Briles, Christy E.; Whitlock, Cathy; Skinner, Carl N.; Mohr, Jerry (2011). "Holocene forest development and maintenance on different substrates in the Klamath Mountains, northern California, USA" (PDF). Ecology. Ecological Society of America. 92 (3): 590–601. doi:10.1890/09-1772.1. PMID 21608468. נבדק ב-29 במרץ 2013. {{cite journal}}:  (עזרה)
Lewon, Dennis (2001). Hiking California's Trinity Alps Wilderness. Helena, MT: Falcon. ISBN 9781560447139. OCLC 47039653.
Sawyer, John O. (2006). Northwest California: A Natural History. Berkeley, CA: University of California Press. ISBN 9780520928367. OCLC 76812956.
Skinner, C.N.; Taylor, A.H.; Agee, J.K. (2006). "Klamath Mountains bioregion".  In Sugihara, N.G.; van Wagtendonk, J.W.; Fites-Kaufman, J.; Shaffer, K.E; Thode, A.E. (eds.). Fire in California’s Ecosystems. Berkeley, CA: University of California Press. ISBN 9780520932272. OCLC 86110764.
Strothmann, R.O.; Roy, Douglass F. (בדצמבר 1984). "Regeneration of Douglas-fir in the Klamath Mountains Region, California and Oregon" (PDF). U.S. Forest Service. נבדק ב-31 במרץ 2013. {{cite web}}:  (עזרה)
White, Mike (2010). Trinity Alps and Vicinity: Including Whiskeytown, Russian Wilderness, and Castle Crags Areas (5th ed.). Berkeley, CA: Wilderness Press. ISBN 9780899975016. OCLC 351330287.
Wuerthner, George (1997). California's Wilderness Areas. Englewood, CO: Westcliffe Publishers. ISBN 9781565792333. OCLC 39698847.
הערות שוליים

1 2  Klamath Mountains
1 2 3  Klamath National Forest
↑  Pacific Northwest Forest Areas
↑  Map of the National Forests and Other Public Lands of California
↑  Ellen Morris Bishop, John Eliot Allen, Hiking Oregon's Geology, The Mountaineers Books, 2004, ISBN 9780898868470, pp. 29–31
1 2  Plutons and Accretionary Episodes of the Klamath Mountains, California and Oregon
1 2  Klamath Mountains
↑  Geologic Overview of the Eastern Klamath Mountains
↑  California Black Oak: Quercus kelloggii
↑  Kalmiopsis leachiana survival in a land of extremes
↑  A Center of Diversity, Endemism, and Rarity
↑  Kin to the Earth - Remembering John Sawyer
↑  18th Conifer in the Miracle Mile!
↑  Klamath Mountains Bioregion
↑  Botanical Areas
↑  Elk Management Strategy Klamath National Forest
↑  Happy Camp, Calif., in Klamath River Country, is an Epicenter of Outdoors Recreation
↑  Salmon, Steelhead, and Trout in California: Status of an Emblematic Fauna
| --- | --- |
בקרת זהויות :  NLI: 987007545796805171  LCCN: sh85072620  VIAF: 315144405   WorldCat (עם VIAF): 315144405 
קלוצדרוס מפושק (Calocedrus decurrens)
פסגת ראשן (Russian Peak) ואורן Pinus albicaulis
שועל מצוי
רפטינג על הנהר רוג בצפון הרי קלאמת בדרום מערב אורגון
השתגעתי

"השתגעתי" הוא שיר שהוקלט על ידי הזמרת-יוצרת הישראלית מאיה בוסקילה, מתוך אלבום האולפן הרביעי שלה, נושמת. השיר יצא לאור ב-6 באוקטובר 2015, על ידי חברת התקליטים הפי"ל, כסינגל השביעי מתוך האלבום. הסינגל הבא שהוציאה אחריו הוא "באמצע יום", שיצא לאור בפברואר 2016.
השיר הגיע למקום השני במדיה פורסט ולמקום הרביעי ברדיו אמצע הדרך.
רקע וכתיבה

השיר נכתב על ידי מאיה בוסקילה ודיקלה והופק על ידי ינון יהל. ברדיו סול סקרו את השיר וכתבו "עם רקורד מדהים של שרשרת להיטי ענק, ולקראת אלבום חדש שייצא בקרוב, מוציאה מאיה בוסקילה את "השתגעתי". סינגל חדש שכתבה והלחינה יחד עם דיקלה. שילוב כוחות של שתיים מהקולות הנשיים בשטח".
רקע וכתיבה > גלגלצ

בתקופה בה יצא השיר הסתכסכה בוסקילה עם תחנת הרדיו גלגלצ, באומרה: "גלגלצ תחנה של בריונים", תוך הסתייגות משיטת הפעילות של התחנה. בהמשך, הצהירה במאקו כי "השתגעתי" הוא "להיט שעובד נפלא בהופעות ומקום ראשון בכל תחנות הרדיו, וגלגלצ לא הכניסו אותו לפלייליסט כנקמה בי. כשיש עניינים אישיים אתה כבר לא מקצועי. וכשזה לא מקצועי אתה צריך מישהו מקצועי שיטפל בזה". כאמור, השיר דורג במצעדים של מדיה פורסט, רדיו אמצע הדרך ורשת ג', אך לא בזה של גלגלצ.
וידאו קליפ

הווידאו קליפ הרשמי של השיר פורסם ב-26 באוקטובר 2015, שלושה שבועות לאחר צאתו כסינגל. בתחילת הקליפ, ניתן לראות את בוסקילה בחדר חשוך והבזקים של ברקים מסביבה. בהמשך, ניתן לראות את פרצופה מוטמע בתוך פרצוף של גבר ואותה מתחילה לשיר את השיר. לאורכו של הקליפ מופיעים הגבר ובוסקילה בסצנות שונות.
נכון למאי 2021, מונה הצפיות של הקליפ והאודיו עומדים על למעלה מ-130 אלף צפיות.
מיקומי שיא

|   ‏‏‏  מצעדים ודירוגים (2015)> מדינה |   ‏‏‏  מצעדים ודירוגים (2015)> מצעד |   ‏‏‏  מצעדים ודירוגים (2015)> מיקום שיא |   ‏‏‏  מצעדים ודירוגים (2015)>  |
| --- | --- | --- | --- |
|  ישראל | מדיה פורסט ישראל | 2 |  |
|  ישראל | רדיו אמצע הדרך | 4 |  |
|  ישראל | רשת ג' | 13 |  |
היסטוריית יציאות לאור

| מדינה | תאריך יציאה | פורמט | חברת תקליטים | מקור |
| --- | --- | --- | --- | --- |
| עולם | 6 באוקטובר 2015 | הזרמת מוזיקה • הורדה דיגיטלית | הפי"ל |  |
הערות שוליים

1 2 3  מאיה בוסקיהל - "השתגעתי"
↑  מאיה בוסקילה - באמצע יום
1 2  המצעד הרשמי של מדיה פורסט
↑  מאיה בוסקילה - "השתגעתי" - מילים
↑  מאיה בוסקילה "השתגעתי", באתר רדיו סול
↑  עמי פרידמן, מאיה בוסקילה: "גלגלצ תחנה של בריונים", באתר ynet, 14 ביולי 2015
↑  עמי פרידמן, מאיה בוסקילה על גלגלצ: "אני יצרתי את זה", באתר ynet, 2 בנובמבר 2015
1 2 3 4  מאיה בוסקילה - השתגעתי - הקליפ הרשמי
↑  מאיה בוסקילה - השתגעתי
| מאיה בוסקילה |
| --- | --- | --- |
| דיסקוגרפיה | דיסקוגרפיה |  |
| אלבומי אולפן | סיפור מכור • ימים של אהבה • שוברת שתיקה • נושמת |  |
| ערכים קשורים | ימים של אהבה • חי ב-LA LA לנד • הכוכב הבא לאירוויזיון |  |
| מאיה בוסקילה – סינגלים |
| --- | --- | --- |
| סיפור מכור | "יש בליבי כינור" • "סיפור מכור" • "הלב" • "זה רק בינינו" • "כשאתה נשבר" |  |
| ימים של אהבה | "חופים" • "רק אותך רוצה" • "רק אל תגיד" • "בלעדיך" • "ימים של אהבה" |  |
| שוברת שתיקה | "שוברת שתיקה" • "לנשום" • "שלום" • "רכבת אקספרס" |  |
| נושמת | "מה שהיה היה" • "מצפן" • "לעבור את היום" • "תקשיבי לי" • "מגדל" • "זיכרון ישן" • "השתגעתי" • "באמצע יום" • "נושמת" |  |
| אלבום חדש | "הלב שלי עומד למכירה" • "אני רואה אותך" • "ממך וממני" • "חד קרן" • "עם ישראל חי (יש לנו אור)" • "עד אחרי הנצח" • "לא לבד" • "2 דקות" |  |
| סינגלים אחרים | "נשמתי" • "לא מתביישת לאהוב" • "הזמן שלך" • "אל תוותר עלי" • "אהבה אחרת" • "חי ב-La La לנד" • "סלח לי" • "לראות אותך מאושר" • "פרידום" |  |
| השתתפות בסינגלים | "חברים בכל מיני צבעים" • "בוא נראה" • "הדרך אל הכפר" |  |
הפועל גבעת חיים

| --- | --- |

 מידע כללי
 שם מלא:  הפועל גבעת חיים איחוד
 תאריך ייסוד:  1963
 אצטדיון:  בריכת קיבוץ גבעת חיים   (תכולה: 300)
 יו"ר:  תום שפע
 מנכ"ל:  גילי סגל
 מאמן:  בני לנג
 ליגה:  הליגה הלאומית בכדורמים
הפועל גבעת חיים הוא מועדון כדורמים ישראלי מקיבוץ גבעת חיים איחוד, שמשחק בליגה הלאומית בכדורמים.
היסטוריה

המועדון הוקם בשנת 1963, על ידי בני קיבוץ גבעת חיים יורם מנדלבאום וראובן שפע. מאז הקמתה הייתה לקבוצת צמרת וכבר בשנה הראשונה להקמתה זכתה באליפות המדינה בכדורמים. המועדון נוהל על ידי אנשי הקיבוץ, וכלל גם קבוצות נוער, נערים וילדים.
עד תחילת שנות ה-90 זכה המועדון להצלחות גדולות, שהפכו אותו למוביל בכדורמים הישראלי. שיאה של הקבוצה היה בסוף שנות ה-80 כשבמשך שלוש שנים (1987–1990) לא הפסידה אף משחק רשמי במסגרות מקומיות. המועדון זכה לאורך שנותיו ב-21 אליפויות ישראל, וב-18 גביעי מדינה, יותר מכל קבוצה ישראלית אחרת. כמו כן, הוא הגיע להישגים במפעלים בינלאומיים-המועדון הגיע למקום השני בגביע הים התיכון לאלופות ב-1986.
בין כוכביה במשך השנים היו טל סנונית, יואל סמואל, נמרוד דרייפוס, עופר פרידמן, בני לנג, זוהר רהב, ניר שמיר, רותם נוי המכונה גם "הג'ט", אייר פומן המכונה "הט", ועוד.
בשנים 1993 ו-1994 שבתה קבוצת הבוגרים מפעילות, היא חזרה לליגה ב-1995, ירדה לליגה השנייה ב-1998 ובשנת 1999 חזרה לליגה הראשונה.
בשנת 2008 התפרקה הקבוצה, ובשנת 2009 הוקמה הקבוצה מחדש בשם "הפועל גבעת חיים/עמק חפר".
בשנת 2011 חזרה קבוצת הבוגרים של האגודה לפעילות בליגה הארצית, ובשנת 2015 הקבוצה שבה לשחק בליגה הלאומית.
בעונת 2018/2019 קבוצת גיל ה-16 של המועדון זכתה בליגה הארצית והעפילה לליגה הלאומית בהנהגתו של נדב יגודה.
בתחילת עונת 2019/2020 חזר המאמן ושחקן גבעת חיים ונבחרת ישראל לשעבר, בני לנג הביתה ,על מנת להחזיר את גבעת חיים הגדולה.
תארים והשגים

אליפות ישראל (21): 1968, 1970, 1971, 1972, 1973, 1974, 1975 (ביחד עם ברית מכבים עתיד), 1977, 1978, 1979, 1981, 1982, 1983, 1984, 1985, 1986, 1987, 1988, 1989, 1990, 1991
גביע המדינה (18): 1966, 1967, 1968, 1971, 1972, 1973, 1979
מחלקת הנוער

למועדון המפואר מחלקת נוער גדולה המונה כ-100 שחקנים ושחקניות החל מגילי 12-ועד לגילי 18.
בעונת 2021/2022, לראשונה מאז הקמתה מחדש בשנת 2009, הגיעה קבוצת הנוער עד גיל 18 של המועדון לגמר אליפות המדינה, אך זאת הפסידה בהפרש של גול אחד לאלופה הפועל גוש זבולון.
במשך השנים עד לפירוק הקבוצה ב-2008 מחלקת הנוער של גבעת חיים היוותה חלק משמעותי מסגלי נבחרות הנוער של ישראל והייתה בין הקבוצות החזקות והשולטות בליגת הנוער.
מאמנים ומדריכים

בני לנג (מאמן) -  קבוצת הבוגרים וקבוצת גיל 18
גלב חורב (מאמן) - קבוצת גיל 16
מיכאל שרת (מדריך) - קבוצת גיל 14
אורי עזרא (מדריך) - קבוצת גיל 12
ערן פינקספלד (מאמן) - קבוצת הנשים
אור כהן ( מדריכה) - בית הספר לשחייה
בית ספר לשחייה והכנה לעולם הכדורמים

המועדון מפעיל את בית הספר לשחייה. בית הספר פועל במשך כל השנה וקולט בנים ובנות בגילאי 5 - 12.
תוכנית האימונים בבית הספר לכדור מים כוללת אימוני שחייה המשולבים במשחקי כדור ומיומנויות משחק הכדור מים.
כמו בכל בית ספר לשחייה, לומדים הילדים את ארבעת סגנונות השחייה: חתירה, חזה, גב ופרפר ובנוסף משולבים משחקי כדור במים, כך על ידי שילוב של מיומנויות שחייה, פיתוח יכולות גופניות ושילוב משחקי כדור משיגים הילדים יכולת ספורטיבית רחבה, והכנתם לעולם הכדורמים.
הערות שוליים

↑  אלופות ישראל
| כדורמים בישראל ישראל |
| --- | --- | --- |
| תחרויות | ליגת העל בכדורמים • גביע המדינה |  |
| נבחרות | הנבחרת הלאומית • נבחרת הנשים |  |
| מועדוני כדורמים ישראליים | אס"א תל אביב • הפועל קריית טבעון • הפועל גוש זבולון • הפועל גבעת חיים • הפועל פתח תקווה • הפועל איתן ירושלים • הפועל בית יצחק • הפועל שמיר/גליל עליון • הפועל עמק הירדן • הפועל יקנעם • מכבי חיפה |  |
הקסטרו

| --- | --- |

 מידע
 עיר:  סן פרנסיסקו
 שטח:  0.526 מייל רבוע, 1.36 קמ"ר 
 אוכלוסייה:  13,359
 קואורדינטות:  37°45′39″N 122°26′06″W﻿ / ﻿37.760833333333°N 122.435°W﻿ / 37.760833333333; -122.435
 שכונות נוספות בסן פרנסיסקו
 he
 
דגל הגאווה בצומת רחובות קסטרו ומארקט
הקסטרו (באנגלית: The Castro) הוא רובע בעיר סן פרנסיסקו שבקליפורניה, ארצות הברית. הקסטרו ידוע כרובע ההומוסקסואלים הראשון והגדול ביותר בעולם. הקסטרו הוא סמל ומרכז פעילות של לסביות, הומואים, טרנסג'נדרים וביסקסואלים.
היסטוריה

בשנות ה-30 התגוררו בשכונה בעיקר אירים ממעמד הפועלים. בזמן מלחמת העולם השנייה הגיעו לשכונה הומוסקסואלים רבים ששוחררו מצבא ארצות הברית בשל נטייתם המינית. השכונה הפכה למרכז הומוסקסואלי של ממש בעקבות אירועי ילדי הפרחים בשנת 1967.
בתחילת שנות השבעים עבר לסן פרנסיסקו הארווי מילק, ופתח יחד עם שותפו לחיים חנות צילום ברחוב קסטרו, הרחוב הראשי ברובע. באותן שנים היה הרובע בתהליך המעבר משכונת פועלים ללב חיי הקהילה הגאה בעיר ומשך הומוסקסואלים רבים מכל רחבי ארצות הברית. מילק החל לפעול לקדם אינטרסים של הומוסקסואלים בקליפורניה בכלל ובסן פרנסיסקו בפרט, וכונה "ראש העיר של הקסטרו".
ב-1979 התרחשו ברובע מהומות אלימות הידועות כמהומות ליל וייט. המהומות פרצו לאחר גזר דין מקל שנגזר על דן וייט, לשעבר חבר מועצת העירייה, אחרי שהורשע בהריגה כפולה של ראש העירייה ושל מילק, שהיה חבר מועצת העירייה. עם היוודע גזר דינו המקל של וייט, התקבצו בקסטרו אנשים רבים והחלו לצעוד לעבר בית העירייה, שם עקרו כמה מהם את דלתות הבניין, פרצו לתוכו והציתו אותו. שוטרים סילקו את המתפרעים, והמפגינים נסוגו לרחוב מארקט.
אתרים

אחד האתרים הבולטים בשכונה הוא קולנוע קסטרו, בית קולנוע שנבנה ב-1922. הקולנוע, אחד הראשונים בעיר, נמצא ברחוב קסטרו והוא נבנה בסגנון בארוק ספרדי-קולוניאלי.
מפגש הרחובות קסטרו ורחוב 18 הוא צומת מרכזי שבו מתקיימים אירועים בולטים והפגנות. ברחוב 17 עומדת אנדרטה לזכר קורבנות הומוסקסואלים במלחמת העולם השנייה, בשם פארק המשולש הוורוד.
בקסטרו מפוזרים מועדונים וברים רבים, בהם "טווין פיקס" - הגיי-בר הראשון בארצות הברית שבו היו חלונות ראווה שקופים כך שיושביו נראו לעוברי האורח.
ברחבי השכונה תלויים דגלי גאווה רבים על עמודי תאורה ומחוץ לחנויות ובתים. בצומת הרחובות קסטרו ומארקט מוצב מוט שעליו דגל ענק, בכיכר על שם הארווי מילק.
הערות שוליים

↑  Berube, Allan (1990). Coming Out Under Fire The History of Gay Men and Women in World War Two. Free Press. ISBN 0-7432-1071-9
 Higgs, David, Queer sites: gay urban histories since 1600 page 173
| --- | --- |
בקרת זהויות :  NLI: 987007465512005171  LCCN: no99072916  VIAF: 144574550   WorldCat (עם VIAF): 144574550
התקיפה האווירית בגבול ישראל-סוריה (ינואר 2015)

התקיפה האווירית בגבול ישראל-סוריה (ינואר 2015) הייתה סיכול ממוקד ותקיפת כלי רכב בירי טילים מהאוויר שיוחסה לישראל ואירעה ב-18 בינואר 2015 בגבול ישראל-סוריה סמוך לרמת הגולן. התקיפה סיכלה בהצלחה את כוונת איראן וחזבאללה להקים תשתית טרור נגד ישראל בגבול סוריה. בתקיפה נהרגו 10 חמושים, בהם לפחות 6 פעילי חזבאללה וכן בכירים במשמרות המהפכה האסלאמית של איראן. כעבור ימים אחדים הגיב חזבאללה בירי טילי נ"ט לעבר שיירה של צה"ל, ממנו נהרגו שני חיילים.
רקע לתקיפה

מאז 2011 התדרדרה סוריה למלחמת אזרחים בה נהרגו מאות אלפי בני אדם ונשיא סוריה בשאר אל-אסד איבד שליטה בחלקים ניכרים מארצו לכוחות המורדים, בהם ארגון המדינה האסלאמית. סוריה, המהווה פטרון של חזבאללה יחד עם איראן ושמעניקה לו תמיכה ואמצעי לחימה, היא אינטרס חשוב של איראן וחזבאללה, ולכן השניים מסייעים לאסד במלחמה. מאות לוחמי חזבאללה נשלחו לסוריה על מנת להילחם לצד אסד במורדים הסוניים.
מאז מלחמת לבנון השנייה ממעט חזבאללה להוציא פיגועי טרור נגד ישראל משטח לבנון וזאת מחשש לתגובה ישראלית הרסנית שתפגע במעמדו של הארגון ללבנון עקב ההרס הרב שתגרום למדינה. לכן החליטו איראן וחזבאללה על פתיחת חזית שנייה, בגבול ישראל-סוריה, על מנת לאפשר לחזבאללה להוציא פיגועים נגד ישראל מבלי לגרור את לבנון למלחמה כוללת.
כשנה קודם לתקיפה מונה ג'יהאד מורנייה, בנו של עימאד מורנייה ששימש כמפקד הזרוע הצבאית של חזבאללה עד שנהרג בסוריה ב-2008, למפקד יחידה מיוחדת וסודית בחזבאללה שנועדה לפעול מרמת הגולן. על הקמת היחידה החליטו גנרל קאסם סולימאני, מפקד כוח אל קודס במשמרות המהפכה האסלאמית וחסן נסראללה, מנהיג חזבאללה, ופיקחו אישית על התקדמותה. הגנרל האיראני שימש מעין "חונך" של היחידה. מטרת היחידה הייתה להקים תשתית לפעולות עתידיות מסוריה נגד ישראל ובכך לפתוח נגדה "חזית שנייה" בנוסף לזו שבגבול הלבנון.
התקיפה

התקיפה אירעה ב-18 בינואר 2015. לפי דיווח באמצעי התקשורת, שלא אושר בידי ישראל, בתקיפה השתתפו מסוקי קרב של חיל האוויר הישראלי. לפי עדות של פקחי האו"ם בגולן (פקחי אונדו"ף), התקיפה בוצעה בידי שני מל"טים. כלי הטיס התוקפים שיגרו מספר טילים אל עבר כלי רכב  בשטח סוריה, בכפר מזרעת אמל סמוך לגבול ישראל-סוריה. בתקיפה נהרגו לפחות 6 אנשי חזבאללה, בהם בכירים ובכללם מוחמד עיסא, מחזיק תיק סוריה ועיראק בחזבאללה, אבו עלי רדא, המוכר בשם אבו עלי טבטבאי, וג'יהאד מורנייה, סגנו של טבטבאי, מפקד גזרת רמת הגולן בחזבאללה ובנו של עימאד מורנייה. למחרת אישרה איראן שעם ההרוגים נמנה גם מוחמד עלי אללה דאדי, גנרל במשמרות המהפכה האסלאמית.
תגובות לתקיפה

ישראל הרשמית סירבה להתייחס לתקיפה, ולא קיבלה אחריות או אישרה שהיא עומדת מאחוריה. דובר צה"ל מסר הודעה לקונית: "צה"ל לא מגיב לפרסומים זרים". עם זאת, מספר פוליטיקאים, בהם אלוף (מיל') יואב גלנט ואלוף (מיל') אלעזר שטרן, רמזו שישראל עמדה מאחורי התקיפה. העיתון "ישראל היום" יצא בכותרת: "כוחותינו תקפו חוליית מחבלים בכירים בגולן הסורי". סוכנות הידיעות רויטרס וסוכנות הידיעות הצרפתית מסרו כי מקור ביטחוני בישראל אישר שמדובר בתקיפה ישראלית.
חזבאללה, סוריה ואיראן גינו את התקיפה, האשימו את ישראל ואיימו בתגובה עליה.
למחרת התקיפה קיבל ארגון ג'בהת א-נוסרה, מארגוני המורדים בסוריה, אחריות לתקיפה וטען שמדובר בירי מהמארב, שבוצע על ידי הארגון נגד בכירי חזבאללה.
בעקבות המתיחות הביטחונית שנוצרה עקב התקיפה פרסה ישראל סוללות "כיפת ברזל" בצפון המדינה, סגרה לתנועה את כביש הצפון בקטע שבין אביבים לדוב"ב עקב קרבתו לגבול עם לבנון, ונקטה צעדי כוננות נוספים. לנוכח המתיחות ביטלו הרמטכ"ל, בני גנץ, ומפקד חיל האוויר, אמיר אשל, נסיעות עבודה מתוכננות לחו"ל.
ב-27 בינואר שיגר חזבאללה שתי רקטות 107 מ"מ מסוריה אל עבר רמת הגולן. הרקטות נפלו בשטחים פתוחים וצה"ל השיב באש ארטילרית אל עבר המשגר. למחרת התרחש המארב בהר דב כאשר 5 מחבלי חזבאללה ירו טילי נ"ט על שיירת כלי רכב של צה"ל סמוך לכפר ע'ג'ר. מהירי נהרגו שני חיילים מחטיבת גבעתי ועוד 7 נפצעו. בנאום שנשא מזכ"ל חזבאללה, חסן נסראללה, הוא התייחס בהרחבה לתקיפה הישראלית ולתגובת חזבאללה.
הערות שוליים

1 2  יוסי מלמן, נועם אמיר, ‏חיסול ג'יהאד מורנייה: כך סוכלה "יחידת העילית" של חיזבאללה, באתר מעריב אונליין, 1 באפריל 2015.
↑  ברק רביד, כוח האו"ם בגולן: שני מל"טים שחצו מישראל ביצעו את התקיפה בגולן הסורי, באתר הארץ, 19 בינואר 2015
↑  דיווח בלבנון: בנו של עימאד מורנייה נהרג בסוריה, באתר ynet, 18 בינואר 2015.
↑  איראן מאשרת: גנרל שלנו נהרג בתקיפת ישראל בסוריה, באתר ynet, 19 בינואר 2015.
↑  "כוחותינו תקפו חוליית מחבלים בכירים בגולן הסורי", ישראל היום, 19 בינואר 2015, עמ' 1
↑  Israeli security source confirms deadly attack on Hezbollah
↑  Israeli helicopter strikes Syrian Golan: security source
↑  ברק רביד, ג'קי חורי, מפקד משמרות המהפכה מאיים: על הציונים לצפות ל"מכות ברק הרסניות", באתר הארץ, 20 בינואר 2015
↑  Al-Nusra Front claims responsibility for Hezbollah fighters' death, Middle East Monitor, 19 January 2015
↑  יואב זיתון ורועי קייס, לאחר התקיפה: "כיפות ברזל נפרסו בצפון", באתר ynet, 19 בינואר 2015
↑  אחיה ראב"ד, יואב זיתון, רועי קייס ונימדור סמל, כביש בצפון נסגר בשל קרבתו לגבול לבנון, באתר ynet, 20 בינואר 2015
גילי כהן, המתיחות בצפון: צה"ל מתגבר כוחות ביישובי האזור, באתר הארץ, 22 בינואר 2015
↑  לילך שובל, דניאל סיריוטי, דני ברנר, הרמטכ"ל: "כוחות צה"ל נכונים לכל פעולה שתידרש", באתר ישראל היום, 23 בינואר 2015
↑  אירוע ביטחוני בצפון; שני חיילים נהרגו ושבעה נפצעו, באתר צה"ל (דרך ארכיון האינטרנט), 28 בינואר 2015.
↑  רועי קייס, נסראללה: ההישג שלנו - החשש בישראל, באתר ynet, 30 בינואר 2015
הפרלמנט של ספורט1

| --- | --- |
 סוגה:  ספורט
 מנחים:  מוטי חביב
 משתתפים:  שייע פייגנבוים יעקב בוזגלו ג'ימי טורק
 ארץ מקור:  ישראל
 שפות:  עברית
 מספר עונות:  2
 הפקה
 אורך פרק:  כ-30 דקות
 שידור
 רשת שידור בישראל:  צ'רלטון
 תקופת שידור מקורית:  2019–2020
 
הפרלמנט של ספורט1 הייתה תוכנית ספורט ישראלית מבית צ'רלטון, אשר שודרה בערוץ ספורט4 HD משנת 2019 ועד 2020 במתכונת של אחת לשבוע, ביום שישי בשעה 17:00 ובשידורים חוזרים לאורך כל השבוע.
רקע

התוכנית התבססה על התכנסות אנשי ספורט, כדורגלני עבר ועסקנים שדיברו על הכדורגל הישראלי ממבט נוסטלגי ועל השינויים שחלו בצורת המשחק לאורך השנים. השיחות מבוססות על הסיפורים מאחורי הקלעים, סודות מחדר ההלבשה והכל בנימה קלילה והומוריסטית. התוכנית אינה מאופיינת בשיחות בעלות שפה בוטה, צעקות והתפרצויות, כי אם בשפה קולחת, אך רגועה ומלאת ערגה לימים עברו.
התוכנית כמעט ולא נגעה במצב הכדורגל הישראלי בהווה ויחד עם האורחים השונים, שחקני עבר ברובם, צללה עמקי ההיסטוריה והנוסטלגיה של הענף.